Fostul selecţioner al Turciei, Fatih Terim, şi-a anunţat plecarea de la clubul grec Panathinaikos, cu un meci înainte de finalul sezonului, relatează AP.
Terim, în vârstă de 70 de ani, a precizat vineri, într-un mesaj online, că îşi încheie mandatul de cinci luni la club, după o întâlnire cu proprietarii.
"Planurile noastre pentru sezonul 2024-2025 nu s-au aliniat", a spus Terim, care a câştigat opt titluri de campion în ţara sa natală ca antrenor al echipei Galatasaray.
El a mulţumit fanilor echipei Panathinaikos şi personalului clubului, adăugând: "Îi doresc sincer un viitor plin de succes lui Panathinaikos."
Panathinaikos a confirmat, de asemenea, plecarea lui Terim.
Sub conducerea lui Terim, Panathinaikos a rămas în cursa pentru titlu înainte de a ajunge pe locul patru după trei înfrângeri consecutive. Miercuri, echipa Panathinaikos a fost învinsă de formaţia PAOK, antrenată de Răzvan Lucescu, scor 4-1.
Liderul campionatului, PAOK, întâlneşte duminică, în ultima etapă, rivala din oraş, Aris. O înfrângere ar putea oferi titlul celei de-a doua clasate, AEK Atena, care întâlneşte Lamia.